送德符還陽翟并簡陳叔易
作者：鄒浩
朝代：宋

paragraphs: 霜嚴識蒼柏，火烈知黄金。
不有小人謗，孰窺君子心。
前程已如此，紛紛矧於今。
衡門杜朝夕，巧舌猶追尋。
一與接爲構，何以逃交侵。
任大始多事，由來天意深。
北風動秋夜，興落西山岑。
逸駕豈受挽，耿耿聊分襟。
太丘阻眉宇，爲我先寄音。
漁父可師否，兹焉共浮沉。